Ame parekerdene ke pancşemeyê peyênî de Zîndanê Manîsa de tepişteyan qebul nêkerd  ke ê payra bêrê hûmariyene û nê semedî ra hetê gardîyanan ra erdî ra kaş bîyî û odaya tarîye de îşkence bi nînan ame kerdene. Tepişteyê ke bedenê înan de rêçê îşkenceyî estbî nêameyî weşkerdene.
Dima ke Haci Tekîn telefon reyde birayê xo tepişte Mehmet Tekîno (46) ke 24 serran ra nata zîndan de yo, pêvînayîş kerd îşkence eşkera bi. Tekînî îfade kerd ke bedenê birayê ci de îşkence ra zaf zerar dî.
Tekînî da zanayene ke kitab, defter û zaf hacetê tepişteyan ameyî parçekerdene. Haci Tekînî vat: ''Uca de înan da pêro tepişteyan ro. Lingê birayê mi ra gonî yena, parsûya ci parçe bîya. Mudirê zîndanî înan rê vato ke eke hewce bibo o do nînan bikişo. Ma çend wextî ra nata xîret kenê ke birayê mi sewqê cayê bînî bibo. Uca de teda zaf a. Ma muracatê Wezaretê Edaletî û zîndanî zî kerd. La ma rê vat ke 'Ma girîngîya nêdanê waştişnameyê şima.' ''
Tekînî îfade kerd ke mezgê birayê ci de kîst esto û îşkence ra dima ê têna ameyî berdene bi revîrî. Doktorî zî revîr de înan reyde eleqedar nêbîyo. Tekînî vat: ''Mi muracatê Komeleya Heqanê Merdiman (ÎHD) û rêxistinanê heqanê tepişteyan kerd. Eke hewce bibo ez do şora Anqara zî. Ganî tedaya vera tepişteyan cade bêra wedaritene. Ez na rewşa birayê xo ra semedî zaf qerqilîyena.''
